钦定古今图书集成/明伦汇编/宫闱典/第114卷 > 吴凑
## 钦定古今图书集成/明伦汇编/宫闱典/第114卷 > 吴凑

按《唐书》本传：“凑，章敬皇后弟也。由布衣与兄溆，一日
赐官封皆等，而凑畏太盛，乞解太子詹事，换检校宾
客兼家令，进累左金吾卫大将军。凑才敏锐而谦畏
自将，帝数顾访，犹见委信。是时令狐彰、田神功等继
没，其下乘丧挟兵，辄偃蹇摇乱。凑持节至汴、滑，委悉
慰说，裁所欲为，奏各尽其情，亦度朝廷可行者，故军”
中驩附，帝才其为重之。元载当国久，愎状日肆，帝阴
欲诛未发也，顾左右无可与计，即召凑图之。俄而收
载赐死，于是王缙、杨炎、王昂、韩会、包佶等皆当坐。凑
建言：“法有首从，从不应死，一用极刑，亏德伤仁。”缙等
由是得减死。丁后母丧，解职。既除，拜右卫将军。德宗
初，出为福建观察使，政勤清，美誉四腾。与宰相窦参
有憾，参数加短毁，又言“凑风痹不良趋走。”帝召还，验
其疾非是，由是不直参。擢凑陕虢观察使，代李翼。翼，
参党也。宣武刘元佐死，以凑检校兵部尚书，领节度
使驰代。未至，汴军乱，立元佐子士宁。帝欲遣兵内凑，
而参请授士宁以沮凑。还为右金吾卫大将军。贞元
十四年夏，大旱，谷贵，人流亡。帝以过京兆尹韩皋，罢
之，即召凑代皋，已谢，督视事，明日诏乃下。凑为人彊
力劬俭瞿瞿，未尝扰民，上下爱向京师，苦宫市彊估
取物，而有司附媚中官率阿从，无敢争。凑见便殿，因
言：“中人所市不便，宵民徒纷纷流议，宫中所须，责臣
可办。若不欲外吏与闻禁中事，宜，料中官高年谨信
者为”宫市令，平贾和售，以息众讙。又言：“掌闲彉骑、飞
龙内园、芙蓉园禁兵诸司杂供役手，资课太繁，宜有
蠲省。”帝辄顺可。初，府中易凑，贵戚子，不便簿领，每有
疑狱时其将出，则遮凑取决，幸苍卒得容欺。凑叩鞍
一视，凡指擿尽中其弊，初无留思，众畏服。不意凑精
裁遣如此，僚史非大过不榜责，召至廷诘服，原去。其
下传相训勗，举无稽事。文敬太子、义章公主仍薨，帝
悼念，厚葬之，车土治坟，农事废。凑候帝间徐言，极争
不避。或劝论事宜简约，不尔，为上厌苦。凑曰：“上明睿，
忧劳四海，不以爱所钟而疲民以逞也。顾左右钳噤
自安耳。若反复启寤，幸一听之，则民受赐为不少。桥
舌阿旨固善，有如穷民上诉，叵云罪何？”以能进？兼兵
部尚书。及属病，门不内医巫，不尝药，家人泣请，对曰：
“吾以庸谨起田亩，位三品，显仕四十年，年七十，尚何
求？自古外戚令终者可数，吾得以天年归侍先人地
下足矣。”帝知之，诏侍医，敦进汤剂，不获已，一饮之。卒，
年七十一，赠尚书右仆射，谥曰成。先是，街樾稀残，有
司莳榆其空，凑曰：“榆非人所荫玩。”悉易以槐。及槐成
而凑已亡，行人指树怀之。唐兴，后族退居奉朝请者，
犹以事失职，而凑任中外，未尝以罪过罢，为《世外戚
表》云。